Projekt Croatian Makers povezao je brojne hrvatske građane i uspješne poduzetnike koji su donirali svoj novac u želji za što boljom budućnosti mladih pa tako i Hrvatske. DNEVNIK.hr ovog je puta razgovarao s Damirom Mujićem, osnivačem i direktorom jedne od vodećih i najstarijih domaćih hosting kompanija.

Projekt Croatian Makers, koji su pokrenuli bračni par Nenad i Rujana Bakić, postiže fenomenalne rezultate kada je u pitanju prikupljanje donacija za ovaj jedinstveni projekt. Prikupili su dovoljno sredstava za 40.000 BBC Micro:bitova što znači da će ovaj mini kompjuter iduće školske godine biti na stolu baš svakog učenika 6. ili 7. razreda.

Među uspješnim poduzetnicima koji su financijski poduprli projekt je i Damir Mujić, osnivač i direktor tvrtke Avalon, jedne od vodećih i najstarijih domaćih hosting kompanija koji kaže da je projekt Croatian Makers "neviđeni primjer altruizma i pozitivne energije u modernoj Hrvatskoj". "To je pravo, istinsko domoljublje. Mnogima nije jasno što se ustvari događa i nekima se čini da se radi o izoliranoj inicijativi jednog poduzetnika i investitora - međutim radi se o najvećoj reformi školstva do sada", kaže nam Damir Mujić.

"MI SAMI MORAMO BITI POKRETAČI POZITIVNIH PROMJENA"

Ovaj energični poduzetnik koji za sebe voli reći da je „haker u duši a poduzetnik u praksi“, iskustvo i znanje ispekao je u često gerilskim uvjetima poslovanja u Hrvatskoj. Stoga ni ne čudi njegovo uvjerenje da sami moramo biti pokretači pozitivnih promjena, a ne čekati državu.

"Mislim da smo svi mi koji imamo djecu i koji želimo najbolje za budućnost ove zemlje već odavno shvatili da ne treba čekati na političare, radne skupine i razna povjerenstva da donesu promjenu. Promjenu donosimo sami, društvo mijenjaju ljudi poput Nenada tako da stvar preuzmu u svoje u ruke i naprave ono što treba napraviti. Ne uz pomoć sustava, već unatoč njemu! S Nenadom usko poslovno surađujem već više od 15 godina, i poznavajući njegovu upornost i energiju siguran sam da nas čeka još puno lijepih stvari iz njegove kuhinje. Ponosan sam što i Avalon ima priliku biti barem mali dio ove priče", kaže Mujić.

CROATIAN MAKERS - KORISTAN PROJEKT ZA DJECU

Tijekom svoje gotovo 20-godišnje karijere Mujić je sproveo više akvizacija i spajanja i značajno povećao portfelj svoje tvrtke. Prošla im je godina, kaže, bila najuspješnija do sada, a u 2017. planiraju postići duplo bolje rezultate. "Stvari se razvijaju munjevitom brzinom i konstantno povećavamo svoj tim kroz angažiranje i zapošljavanje novih ljudi i u Hrvatskoj i vani", kaže nam Mujić i iznova naglašava da moramo čim prije mijenjati stvari u školstvu. Vjeruje da će upravo projekt Croatian Makers izuzetno motivirati djecu i obogatiti njihovo znanje jer im omogućuje učenje o robotici, automatici i programiranju.

"Roditelji možda ne razumiju tehnologiju, ali djeca znaju o čemu se radi. Način na koji se danas u školama prenosi znanje je zaostao i neefikasan. Nije to samo problem Hrvatske, već i globalno kad se radi o javnom obrazovanju. Činjenica jeste da djeca danas uče iz udžbenika koje pišu ljudi čije se znanje temelji na znanstvenim dostignućima od prije 30-40 godina. A mi živimo u 21. stoljeću, i to više ne funkcionira! Djeca iz obrazovnog sustava izlaze s nekakvim dogmama i teorijama koje nemaju veze sa stvarnošću. Dat ću primjer - moji klinci i danas u školi uče model atoma po kojem elektron po pravilnoj kružnici kruži oko jezgre, a kvantna fizika je davno objasnila da to ni približno nije tako. Zašto ih onda od starta krivo učimo? Tehnologija i znanost napreduju eksponencijalno - danas živimo u vremenu virtualne stvarnosti, kvantnih računala i superbrzog interneta, a s druge strane imamo obrazovni sustav iz prošlog stoljeća. Zato su ovakvi projekti izuzetno bitni, jer doslovce hakiraju sustav i omogućavaju djeci doticaj s novim stvarima i veliki skok u znanju", uvjeren je Mujić.

"MLADI TREBAJU BITI GLADNI ZNANJA I UČENJA"

Mujić je tvrtku Avalon pokrenuo kada je imao tek 21 godinu i uspio je od nje nakon gotovo dva desetljeća napraviti globalnu tvrtku. U mladima koje zapošljavaju traži da su gladni znanja i učenja. "Znanje koje donose iz škole i fakulteta predstavlja osnovni temelj, ali tek kad dođu kod nas ustvari počinje pravo učenje - i nikad ne završava. Mi se u Avalonu bavimo vrhunskom tehnologijom i inovacije i promjene su stvar naše svakodnevnice, što možda nije za svakoga. Meni se znalo dogoditi da odem na godišnji odmor i nakon povratka - nisam više u toku. Tehnologija se izuzetno brzo mijenja i razvija, ali to upravo predstavlja i onu pravu draž i uzbuđenje koje nam donosi svaki radni dan".

"DJECU TREBA MOTIVIRATI KROZ IGRU I IZVANNASTAVNE AKTIVNOSTI"

Roditeljima savjetuje da djecu motiviraju i zadrže im ljubav prema učenju kroz igru i izvannastavne aktivnosti. "Mi smo u našoj lokalnoj školi prošle godine pokrenuli projekt koji se zvao Ljetna škola robotike i programiranja. Uz entuzijazam nekoliko učitelja, podršku još jedne tvrtke i lokalne zajednice nabavili smo Arduino i drugu opremu, a dio je donirao i Nenad kroz projekt Croatian Makers. Profesori su razradili cijeli projekt u nekoliko skupina i sve je izgledalo odlično - osim što je postojao veliki rizik da klinci jednostavno neće biti zainteresirani usred ljetnih praznika tjedan dana ići u školu. Nadali smo se da ćemo uspjeti skupiti barem 30-ak polaznika, što bi bio dobar uspjeh za prvu godinu. Oduševili smo se kad smo prvi dan u klupama ugledali preko stotinu uzbuđenih klinaca! Djeca žele učiti, žele istraživati i razvijati se, ali valjda ćemo jednom svi shvatiti da štrebanje brojki, zastarjelih shema i nebitnih datuma više nije način na koji se to može i treba raditi".

UMJETNA INTELIGENCIJA U POSLOVANJU

Mujić je član CRANE-a, hrvatske mreže poslovnih anđela kroz koju mladima pomaže mentorstvom, financiranjem pa i akvizicijama zanimljivih startupa. A u svojoj tvrtki nastavlja s velikim ulaganjima u istraživanje i razvoj te za DNEVNIK.hr otkriva malu ekskluzivu - "Već neko vrijeme imamo formiran tim znanstvenika i developera koji se bave istraživanjem i testiranjem primjene umjetne inteligencije u poslovanju Avalona u raznim segmentima, i spoznaja da bi nešto od toga možda moglo postati 'game changer' u industriji je nešto što me jako uzbuđuje. Mišljenja sam da će umjetna inteligencija donijeti veću revoluciju u našim životima nego što je to svojom pojavom napravio sam internet".